Patrik Sebastian Unt

Patrik Sebastian Unt (sündinud 20. septembril 1999 Tallinnas) on noor eesti helilooja ja dirigent.

Elukäik 
Unt lõpetas 2017. aastal Rapla Muusikakooli saksofoni (juhendaja Jandra Puusepp) ja klaveri erialal ning 2018. aastal Rapla Ühisgümnaasiumi kuldmedaliga. Ta õpib Eesti Lennuakadeemias õhusõiduki juhtimise eriala.

Unt on heliloomingut õppinud nii Tauno Aintsi juhendamisel kui ka saanud koorimuusikaalaseid näpunäiteid Pärt Uusbergilt, kuid eelkõige on omandanud kompositsiooni iseseisvalt. Ta on olnud lauljana seotud mitme kollektiiviga: Veronika Portsmuthi Kooriakadeemia vokaalgrupp RING ning kammerkoor ja Eesti Noorte Segakoor ning Mitte-Riinimanda kooride juures teinud tööd ka koormeistrina. 2015. aastal osales ta Saksamaal Eurotreff'15 koorifestivalil kooritöötoas kontsertmeistrina (dirigent Franz M. Herzog). 

2018. aastal juhatas Unt Raplamaa laulu- ja tantsupeol meeskoore. 

2019. aasta sügisest on ta Luuska Lauluühingu peadirigent.

2021. aasta alguses lõi ta Vokaalkammeransambli Vox pUNT, mille juures töötab dirigendi ja kunstilise juhina.

Looming 
Unt on loonud üle paarisaja muusikateose nii sooloinstrumentidele ja ansamblitele kui ka sümfooniaorkestrile. Suurem osa koorilauludest on kirjutatud sega- ja naiskoorile ning valdavalt eesti autorite luulele. Undi loomingut on esitatud nii Eestis kui ka välismaal.

Esimesed teosed kirjutas Unt juba 12-aastaselt. Üks tema esimestest segakooriteostest "Viimased lumeta päevad" (2014) Kristiina Ehini tekstile valiti tärkavate kooriheliloojate programmi "Sahtlist saali" lõpugalale, kus selle esitas Tartu Ülikooli Kammerkoor (dirigent Triin Koch); teos võitis karusepäeva preemia.

2019. aasta juunis külastas seoses Taani riigilipu Dannebrogi 800. aastapäeva ja Eesti riigilipu 135. aastapäeva raames Eestit Taani kuninganna Margrethe II, mille puhuks telliti Undilt teos "Dannebrog" koorile ja puhkpilliorkestrile, mis kõlas dirigent Veronika Portsmuthi juhatamisel mitme Eesti ja Taani segakoori, Politsei- ja Piirivalveameti puhkpilliorkestri ning Kopenhaageni Politseiorkestri esituses. Sama ürituse jaoks arranžeeris ta lisaks ka Taani Eurovisiooni võiduloo "Fly on the wings of love" segakoorile ja puhkpilliorkestrile.

Ta on osalenud mitmel Eesti ja rahvusvahelisel omaloomingukonkursil (nt "Noor helilooja", "Charles B. Olson Young Composer Contest"), kus pälvinud eripreemiaid ja auhinnalisi kohti.

Teoseid 

 "Mäed ja orud" saksofonikvartetile (2013)
 "Viimased lumeta päevad" segakoorile (2014)
 "Étude romantique" klaverile (2015)
"Klaverikontsert nr. 1. A-moll" sümfooniaorkestrile ja sooloklaverile (2015)
 "Serenaad keelpillikvartetile ja klavessiinile" (2016)
 "Nüüd õhtu on" segakoorile (2018)
 "Järv leegib eha paistel" naiskoorile (2018)
 "Samba de Tartaruga Marinha" akordionile (2019)
 "Dannebrog" koorile ja puhkpilliorkestrile (2019)
"Typhlochactas mitchelli" sooloflöödile (2020)
"Mere värvid" mudilaskoorile klaverisaatega (2020)
"Öö" segakoorile ja saksofonikvartetile (2021)
"Fragmentation" klaverile, flöödile ja fagotile (2022)

Saavutused ja tunnustus 
2014. aastal sai Unt Maxima tulevikutalendi stipendiumi kultuuri kategoorias. 

2017. aastal valiti tema segakooriteos "Viimased lumeta päevad" tärkava koorihelilooja programmi "sahtlist saali" lõppgalale, mille eest andis žürii ka karusepäeva preemia. 

2018. aastal sai Unt Rapla Rotary humanitaarstipendiumi loomingulise tegevuse arendamiseks ja teostamiseks ning Rapla valla kultuuriauhinna "Valla vedur" silmapaistvate loominguliste saavutuste ja kultuurilise panuse eest. Samal aastal võitis ta vabariikliku muusikaolümpiaadi ja rahvusvahelisel muusikaolümpiaadil saavutas kuldmedali ning mõlemal olümpiaadil tunnistati ta parimaks noodistlugejaks ning anti parima omaloomingu eripreemia segakooriteose "Nüüd õhtu on" (tekst Kersti Merilaas) eest, mida esitas Veronika Portsmuthi kooriakadeemia vokaalgrupp RING. 

2019. aastal saavutas Patrik Sebastian Unt konkursil "Noor helilooja 2019" 3. koha teosega "Samba de Tartaruga Marinha" akordionile, mida esitas Henri Zibo.

2020. aasta septembris kõlasid 3 Undi lastelaulu "Kummaline väikseke" (tekst Taili Vahesaar), "Vihmal on ilus hääl" (tekst Jaan Kaplinski) ja "Kõnelemise laul" (tekst Sulev Oll) Eesti Lasterikaste Perede Liidu laulukonkursi "Lasterikkuse võlumaailm" finaalkontserdil Mooste folgikojas. "Noor helilooja 2020" omaloomingukonkursil pälvis ta Klassikaraadio eripreemia teose "Typhlochactas mitchelli" eest sooloflöödile, mida esitas Marion Strandberg. Eesti Kooriühingu korraldatud uue koorimuusika kontserdil tuli esiettekandele Patrik Sebastiani teos "Mere värvid" (tekst Ilmar Trull) mudilaskoorile, mida esitas ETV mudilaskoor (dirigent Silja Uhs, klaveril Aare Külama).

2021. aasta alguses nimetati Unt Tartu 2020. aasta noore kultuurikandja nominendiks.

Eesti Kooriühingu koori- ja puhkpillimuusika aastapreemiatele 2021 nomineeriti Patrik kahes kategoorias: aasta noor dirigent ning aasta koori/orkestrihelilooja.

2022. aasta veebruaris toimunud segakooride võistulaulmisel "Tuljak" saavutas ta vokaalkammeransambli Vox pUNTiga esimese koha vokaalansamblite kategoorias ning pälvis eripreemia parima "Tuljaku" esituse eest ja samuti esikoha Luuska lauluühinguga C-kategoorias.

Eesti Muusika Päevad 2022 raames toimunud konkursil "Noor helilooja 2022" võitis Unt peapreemia flöödile, fagotile ja klaverile kirjutatud teose "Fragmentation" eest.

Viited

Välislingid 
 Heliloojad: Patrik Sebastian Unt. EMIK
 Patrik Sebastian Unt võitis IX üleriigilise muusikaolümpiaadi. Rapla Teataja
 Patrik Sebastianile on noodikiri kui teine emakeel. Rapla Teataja
 Rapla Rotary Klubi tunnistas kogukonna noori. Raplamaa Sõnumid
 Rapla vald tänab ja tunnustab 2017. aastal silmapaistvaid isikuid

Unt_Patrik_Sebastian
Sündinud 1999